Diari Oficial de la Generalitat Valenciana


Sumari del DOGV 6287, del 11-06-2010 (2010/6502)

ORDE 51/2010, de 2 de juny, de la Conselleria d'Educació, per la qual es regulen els procediments d'admissió a ensenyaments universitaris en la Comunitat Valenciana per al curs 2010/2011.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/06/02/51/dof/vci/html**

### Dades del document

Número de DOGV
:   6287

Data del DOGV
:   11-06-2010

Secció del DOGV
:   I. DISPOSICIONS GENERALS

Número del document
:   2010/6502


Data del document
:   02-06-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * alumne
    * ensenyament superior
    * estudiant
    * legislació escolar
    * accés a l'educació
    * universitat
    * legislació

ORDE 51/2010, de 2 de juny, de la Conselleria d'Educació, per la qual es regulen els procediments d'admissió a ensenyaments universitaris en la Comunitat Valenciana per al curs 2010/2011. [2010/6502]
La Llei Orgànica 2/2006, de 3 de maig, d'Educació, en l'article 38.6 disposa que «el Govern establirà, amb un informe previ del Consell de Coordinació Universitària, la normativa bàsica que permeta a les universitats fixar els procediments de sol·licitud de places dels alumnes que hagen superat la prova d'accés, amb independència d'on hagen realitzat els seus estudis previs, la matriculació i la incorporació d'estos a la universitat que elegisquen...».
En compliment d'este mandat, es dicta el Reial Decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles. La disposició transitòria única, apartat 7 de l'esmentada disposició, amb el títol «Aplicabilitat normativa», establix que el capítol VI d'este, relatiu a l'admissió a les universitats públiques espanyoles, serà aplicable als procediments d'admissió a la universitat a partir de l'any acadèmic 2010/2011.
Per tant, oït el Consell Valencià d'Universitats i de Formació Superior, de conformitat amb el que disposa el Reial Decret 1892/2008, de 14 de novembre, i en virtut de l'habilitació continguda en el Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del sistema universitari valencià, amb competències per a organitzar el procés de preinscripció, d'acord amb el procediment que a este efecte s'establisca, que faculta el conseller d'Educació per a desenrotllar els procediments de gestió d'accés a la universitat, i d'acord amb els criteris proposats per les universitats valencianes al si de l'esmentada comissió gestora, i vista la proposta del director general d'Universitat i Estudis Superiors de data 20 de maig de 2010, i de conformitat amb esta,
ORDENE
TÍTOL ÚNIC
Procediment d'admissió a
ensenyaments universitaris oficials
CAPÍTOL I
Procediment d'admissió al primer curs
d'ensenyaments universitaris oficials
Article 1. Àmbit d'aplicació
L'alumnat que complisca els requisits acadèmics corresponents i vullga accedir als ensenyaments universitaris de grau impartits per centres propis o adscrits a universitats públiques del sistema universitari valencià que tinga aprovat un nombre limitat de places d'accés haurà de sol·licitar la seua admissió en estos a través del procés general de preinscripció regulat en la present orde per al curs 2010-2011.
A l'efecte de l'accés a la universitat, les universitats públiques valencianes es consideraran com una sola, per la qual cosa el procés de preinscripció serà comú i únic en totes estes, amb independència d'aquella en què hagen superat la prova d'accés.
Article 2. Requisits acadèmics
Podran participar en el procediment de preinscripció, els sol·licitants que es troben en algun dels supòsits següents:
1. Haver superat la prova d'accés a la universitat.
2. Haver superat els estudis requerits d'acord amb el sistema educatiu d'un estat membre de la Unió Europea o d'un altre estat amb el qual Espanya haja subscrit un acord internacional respecte d'això en règim de reciprocitat, i complir els requisits acadèmics exigits en el seu respectiu país per a l'accés a la universitat.
3. Haver superat la prova d'accés a la universitat per a majors de 25 anys.
4. Haver superat la prova d'accés per a majors de 45 anys, o haver superat el procés d'admissió per als majors de 40 anys amb experiència professional, en ambdós casos en una universitat de la Comunitat Valenciana.
5. Haver superat el Curs d'Orientació Universitària (COU) amb anterioritat al curs acadèmic 1974/75, el curs Preuniversitari i les proves de maduresa o el Batxillerat de plans d'estudis anteriors al de l'any 1953.
6. Estar en possessió d'un títol de tècnic superior de Formació Professional, tècnic superior d'Arts Plàstiques i Disseny, o tècnic esportiu superior, haver superat les ensenyances de Formació Professional de segon grau o un mòdul professional de nivell III, havent obtingut el títol de tècnic especialista o títols declarats equivalents als anteriors. Estos candidats tindran la preferència d'accés que es regula en l'article 26.2 del Reial Decret 1892/2008, segons l'adscripció de la família professional dels títols abans esmentats a les branques de coneixement en què s'estructuren els ensenyaments universitaris, que s'establix en l'annex II de l'Orde EDU/1434/2009, de 29 de maig (BOE de 04.06.2009).
7. Estar en possessió d'un títol universitari o equivalent que habilite per a l'accés a la universitat.
Article 3. Sol·licituds
3.1. Els estudiants realitzaran la seua sol·licitud via Internet, a través del procediment que s'establix en la pàgina web de la Conselleria d'Educació, en l'adreça: .
3.2. La sol·licitud, impresa en paper i firmada per l'estudiant, caldrà presentar-la, junt amb la documentació procedent en cada cas, al lloc de presentació que corresponga, segons s'establix en l'apartat quint de la present orde. Sense el compliment d'este tràmit no es considerarà vàlidament realitzada la preinscripció.
3.3. No obstant això, aquells estudiants que no desitgen utilitzar la via informàtica podran realitzar la preinscripció utilitzant el model de sol·licitud que a este efecte s'adjunta com a annex I a la present orde, que podrà obtindre's en l'adreça d'Internet assenyalada (document PDF) o ser sol·licitada en els servicis d'estudiants de les universitats públiques valencianes o en la seu de la Conselleria d'Educació (servicis centrals).
3.4. Els estudiants presentaran una única sol·licitud, on assenyalaran per orde de preferència un màxim de 10 ensenyaments universitaris oficials.
En el cas que un estudiant puga participar per més d'una quota (prova d'accés/titulat universitari) indicarà les qualificacions amb què concorre en cada una d'aquelles.
La presentació de més d'una instància de sol·licitud en paper en diferents universitats de la Comunitat Valenciana comportarà la nul·litat de totes. Per això, només podrà presentar-se en el registre corresponent una única sol·licitud en paper, amb independència que puguen realitzar-se totes les que consideren convenients telemàticament en la pàgina web de la Conselleria d'Educació. No obstant això, en cas de presentar-se més d'una sol·licitud en paper en la mateixa universitat dins del termini de preinscripció i dins de l'horari de registre corresponent, es validarà l'última presentada.
Article 4. Documentació
L'alumnat, en el moment de presentar la documentació necessària en cada cas, hauran d'aportar els originals i una fotocòpia, per a ser confrontada per l'òrgan receptor.
4.1. Alumnat que haja realitzat la prova d'accés a la universitat
Hauran de presentar una sol·licitud, a la qual adjuntaran:
- Fotocòpia confrontada de la targeta amb la nota d'accés a la universitat.
- Fotocòpia confrontada del DNI o passaport o NIE.
4.2. Alumnat procedent d'un sistema educatiu d'estats membres de la Unió Europea o del sistema educatiu d'estats que han subscrit un acord internacional respecte d'això amb Espanya
Hauran de presentar una sol·licitud, a la qual adjuntaran:
- Fotocòpia confrontada de la credencial emesa per la UNED per a l'accés a la universitat espanyola.
- Fotocòpia confrontada del DNI o passaport o NIE.
4.3. Alumnat que ha superat el Curs d'Orientació Universitària (COU) amb anterioritat al curs acadèmic 1974/75, el curs Preuniversitari i les proves de maduresa o el Batxillerat de plans d'estudis anteriors a 1953
Hauran de presentar una sol·licitud, a la qual adjuntaran:
- Fotocòpia confrontada del llibre de qualificació escolar on conste la superació dels dits estudis.
- Fotocòpia confrontada del DNI.
4.4. Alumnat en possessió d'un títol de tècnic superior de Formació Professional, tècnic superior d'Arts Plàstiques i Disseny o tècnic esportiu superior, i els qui han superat les ensenyances de Formació Professional de segon grau o mòdul professional de nivell III, així com els qui tinguen titulacions declarades equivalents a les anteriors
Hauran de presentar una sol·licitud, a la qual adjuntaran:
- Fotocòpia confrontada de la certificació acadèmica oficial en què conste la nota mitjana final de l'expedient acadèmic dels estudis cursats, expedida a l'únic efecte del procediment de preinscripció amb tres decimals, arredonida a la mil·lèsima més pròxima i en cas d'equidistància a la superior, d'acord amb el model que s'adjunta com a annex II a la present orde.
- Fotocòpia confrontada del títol obtingut o del resguard d'haver abonat els drets d'expedició.
- Fotocòpia confrontada del DNI o passaport o NIE.
4.5. Alumnat que ha superat la prova d'accés per a estudiants majors de 25 anys
Hauran de presentar una sol·licitud, a la qual adjuntaran:
- Fotocòpia confrontada del certificat d'haver superat la prova.
- Fotocòpia confrontada del DNI o passaport o NIE.
4.6. Candidats que han superat el procés d'accés per a persones majors de 40 anys amb experiència professional, o la prova d'accés per a majors de 45 anys en una universitat de la Comunitat Valenciana
Hauran de presentar una sol·licitud, a la qual adjuntaran:
- Fotocòpia confrontada del certificat d'haver superat la prova o el procés d'accés.
- Fotocòpia confrontada del DNI o passaport o NIE.
4.7. Alumnat que està en possessió d'un títol universitari o equivalent que habilite per a l'accés a la universitat
Hauran de presentar una sol·licitud, a la qual adjuntaran:
- Fotocòpia confrontada del títol universitari obtingut o del resguard d'haver abonat els drets d'expedició.
- Certificació de l'expedient acadèmic oficial on conste la totalitat de les qualificacions obtingudes i la qualificació mitjana de l'expedient.
- Fotocòpia confrontada del DNI o passaport o NIE.
4.8. Minusvàlids
Els sol·licitants que, complint algun dels requisits acadèmics anteriors, tinguen reconegut un grau de minusvalidesa igual o superior al 33%, menyscabament total de la parla o pèrdua total d'audició hauran d'acreditar-ho mitjançant la presentació d'algun dels documents següents:
- Certificat acreditatiu expedit per la Conselleria de Benestar Social, o per l'organisme competent en altres comunitats autònomes, o per l'IMSERSO.
- Resolució de l'INSS on es reconega la condició de pensionista per incapacitat permanent total, absoluta o gran invalidesa.
- Resolució del Ministeri d'Economia i Hisenda o del Ministeri de Defensa on es reconega una pensió de jubilació o retir per incapacitat permanent per al servici o inutilitat.
4.9. Esportistes d'alt nivell, d'alt rendiment i d'elit de la Comunitat Valenciana
Els sol·licitants que, complint algun dels requisits acadèmics anteriors, tinguen reconeguda la condició d'esportista d'alt rendiment hauran d'adjuntar una acreditació expedida pel Consell Superior d'Esports o per l'òrgan corresponent de la comunitat autònoma, segons corresponga. Els alumnes que tinguen la condició d'esportista d'alt nivell i esportistes d'elit de la Comunitat Valenciana únicament hauran d'indicar-ho en la sol·licitud corresponent, pel fet d'estar publicada la dita condició en el Boletín Oficial del Estado i Diari Oficial de la Comunitat Valenciana, respectivament.
Article 5. Lloc de presentació
La sol·licitud impresa i firmada junt amb la corresponent documentació haurà de presentar-se en els llocs següents:
a) En el centre docent de la Comunitat Valenciana on els estudiants hagen cursat els seus estudis de 2n de Batxillerat en el present curs 2009/2010.
b) En el centre docent de la Comunitat Valenciana on els estudiants hagen cursat els seus estudis d'un cicle formatiu de Formació Professional de grau superior o en la universitat corresponent als estudis sol·licitats en primera opció, si el centre només impartix ensenyances de Formació Professional.
c) En la resta de supòsits, en qualsevol de les universitats públiques de la Comunitat Valenciana, preferentment en la universitat corresponent als estudis sol·licitats en primera opció.
Tot això, sense perjuí que puga presentar-se per correu certificat, en sobre obert per a ser datat i segellat abans de ser certificat, així com per les restants maneres o llocs que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 6. Termini de presentació
El termini de presentació de sol·licituds serà, per a la convocatòria ordinària, del dia 14 de juny de 2010 al dia 5 de juliol de 2010, ambdós inclusivament.
Pel que fa als estudiants que accedisquen a la universitat per la via prevista en l'article 38.5 de la Llei Orgànica 2/2006, de 3 de maig, d'Educació, és a dir, alumnes procedents de sistemes educatius d'estats membres de la Unió Europea o dels d'altres estats amb els quals s'hagen subscrit acords internacionals aplicables respecte d'això, el període de presentació de sol·licituds serà, per a la convocatòria ordinària, del dia 14 de juny de 2010 al 12 de juliol de 2010, ambdós inclosos.
Mitjançant una resolució del director general competent en matèria d'universitats, publicada en el Diari Oficial de la Comunitat Valenciana, es farà públic l'acord de la Comissió Gestora pel qual s'establisquen els terminis corresponents a la convocatòria extraordinària de setembre.
Article 7. Millora de nota per a l'alumnat amb la PAU aprovada en cursos anteriors
A estos estudiants, només en el present curs, se'ls calcularà la nota d'admissió a les titulacions universitàries segons la fórmula que establix la disposició transitòria segona del Reial Decret 558/2010, de 7 de maig (BOE de 8 de maig), que modifica el Reial Decret 1892/2008, de 14 de novembre:
Nota d'admissió: CDA + a x C1 + b x C2
CDA = La qualificació definitiva de l'accés obtinguda amb anterioritat a l'any 2010.
C1, C2 = Les qualificacions d'un màxim de dos matèries de les quals l'estudiant es va examinar en el segon exercici de la prova d'accés que fa valdre, amb un valor mínim de 5 punts.
La nota d'admissió incorporarà les qualificacions de les esmentades matèries d'examen en cas que coincidisquen amb matèries adscrites a la branca de coneixement del títol a què es vullga ser admés.
Als paràmetres de ponderació a i b se'ls aplicaran les mateixes ponderacions que s'establixen en el document de ponderacions aprovat per la Comissió Gestora dels Processos d'Accés i Preinscripció en les Universitats Públiques del Sistema Universitari Valencià i que figura en la pàgina web .
Article 8. Procediment de preinscripció
1. El procediment tindrà dos fases: una convocatòria ordinària en el mes de juny i una convocatòria extraordinària durant el mes de setembre, en la qual s'oferiran les places que queden vacants després d'adjudicar la primera fase.
2. Quan la demanda de places siga superior a l'oferta, es reservarà anualment un nombre de places per als estudiants a qui es referixen els articles 49 a 53 del Reial Decret 1892/2008, de 14 de novembre, en la proporció següent:
a) Estudiants amb titulació universitària o equivalent: el 3%.
b) Estudiants que, reunint els requisits acadèmics necessaris, el secretari d'estat-president del Consell Superior d'Esports qualifique i publique en el BOE com a esportistes d'alt nivell o que el Consell Superior d'Esports qualifique com a esportistes d'alt rendiment o que la Generalitat qualifique com a esportistes d'elit de la Comunitat Valenciana, nivell A o B:
Per a ells es reservarà el 3% de places oferides i, addicionalment, el 5% de les places corresponents a les ensenyances conduents als títols oficials de grau en Fisioteràpia i grau en Mestre d'Educació Primària i el 10% per a les ensenyances de grau en Ciències de l'Activitat Física i de l'Esport.
L'accés a estes places es realitzarà amb el següent orde de prelació: primer els esportistes d'alt nivell i, després, en cas de quedar places per a completar estes quotes, els esportistes d'alt rendiment en l'orde que disposa l'article 2 del Reial Decret 971/2007, de 13 de juliol, sobre esportistes d'alt nivell i alt rendiment. Dins d'este orde, els esportistes qualificats per la Generalitat com a esportistes d'elit nivell A precediran els qualificats com a esportistes d'elit nivell B.
La quota de reserva de places corresponent a les ensenyances de Ciències de l'Activitat Física i de l'Esport, Fisioteràpia i Mestre d'Educació Primària es mantindrà en la convocatòria de setembre.
c) Estudiants discapacitats en els termes establits per l'article 51 del Reial Decret 1892/2008, de 14 de novembre: el 5%.
d) Estudiants que hagen superat la prova d'accés a la universitat per a majors de 25 anys d'edat: el 3%.
e) Estudiants majors de 40 i 45 anys que hagen superat el seu respectiu procés d'accés a la universitat: es reservarà un 1% per a cada apartat, i si no es cobrixen la totalitat de les places d'un apartat s'acumularan a l'altre; no es podrà superar en conjunt el 2% de les places.
3. L'adjudicació de les places l'efectuarà la Comissió Gestora, d'acord amb el resultat de l'aplicació de les regles, prioritats i criteris de valoració establits en el Reial Decret 1892/2008, de 14 de novembre.
4. Als estudiants que, com a conseqüència d'utilitzar la possibilitat establida en el punt 4 de l'article 48 del Reial Decret 1892/2008, de 14 de novembre, obtinguen plaça per la quota general i per algunes de les quotes de reserva assenyalades en l'apartat anterior d'esta orde, se'ls adjudicarà aquella plaça obtinguda en la quota general.
5. La Comissió Gestora procedirà a publicar els resultats del procés de preinscripció en els taulers d'anuncis de les universitats públiques. Així mateix, i a efectes merament informatius, es publicaran en els mitjans de comunicació escrita de la Comunitat Valenciana. La publicació de dades personals es limitarà a aquelles que siguen estrictament necessàries, en els termes de l'article 4 de la Llei Orgànica 15/1999, de 13 de desembre, de Protecció de Dades de Caràcter Personal, per a garantir la transparència del procediment de preinscripció universitària.
Article 9. Dades de caràcter personal
Les dades personals de l'alumnat, recollides en el procés de preinscripció, ja siga per mitjans telemàtics o per qualsevol altre, no s'utilitzaran per a cap altra finalitat que no siga la relacionada amb les activitats que l'administració educativa du a terme i, en tot cas, d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal.
La Conselleria d'Educació és l'organisme responsable del fitxer de dades obtingudes a partir de les dades de caràcter personal subministrades per l'alumnat en el procés de preinscripció, creat per Orde de 25 d'agost de 2008, de la Conselleria d'Educació, per la qual s'inscriuen i se suprimixen fitxers de dades de caràcter personal gestionats per la Conselleria d'Educació, amb la denominació «Alumnes».
Article 10. Reclamacions
El termini de presentació de reclamacions serà de tres dies hàbils a partir de la publicació oficial dels resultats, i es presentaran en la universitat de la qual depenga el centre docent de la Comunitat Valenciana on hagen cursat els seus estudis en el present curs (alumnat de Batxiller o cicles formatius del curs 2009-2010) o en la universitat en què hagen presentat la sol·licitud, en la resta de casos.
No s'admetran reclamacions que impliquen modificació sobre les sol·licituds que hagen sigut correctament tramitades.
Article 11. Sol·licitud de places en altres universitats
Els estudiants que sol·liciten plaça en altres universitats públiques no pertanyents al sistema universitari valencià formalitzaran la seua sol·licitud de conformitat amb el procediment establit per la comunitat autònoma on radique la universitat en què desitgen realitzar els seus estudis.
CAPÍTOL II
Admissió al segon cicle d'estudis universitaris oficials
Article 12. Admissió al segon cicle
L'admissió d'estudiants al segon cicle universitari, quan la demanda de places siga superior a l'oferta, anirà precedida d'un procés de preinscripció que serà realitzat per la universitat en què se sol·licite cursar els dits estudis, i que es regirà pel que es disposa en el Reial Decret 69 2000/, de 21 de gener, i en la present orde.
L'admissió a un segon cicle d'ensenyaments universitaris que no constituïsca una continuació directa d'un primer cicle cursat, així com a ensenyances només de segon cicle, es determinarà de conformitat amb les prioritats i criteris de valoració següents:
a) Quan es tracte de l'accés al segon cicle d'ensenyances de primer i segon cicle, les universitats reservaran el 15% del total de places per a estudiants procedents d'universitats valencianes i el 5% per a estudiants procedents d'altres universitats que, en ambdós casos, no tinguen implantat el segon cicle en centres públics d'aquelles. En cap cas podrà quedar vacant cap plaça si hi ha aspirants a estes.
b) Quan es tracte d'accés a ensenyances només de segon cicle, les universitats consideraran, en primer lloc, en condicions d'igualtat, les sol·licituds dels qui han superat el primer cicle en universitats del districte universitari valencià i les d'aquells estudiants que hagen superat el primer cicle en qualsevol universitat pública o universitats que constituïsquen un districte únic i que no tinguen implantat el segon cicle de què es tracte. En segon lloc, consideraran les sol·licituds dels qui hagen superat el primer cicle en qualsevol universitat pública o universitats que constituïsquen un districte únic, en les quals estiga implantat el segon cicle de què es tracte.
c) Per a l'adjudicació de les places reservades a alumnat de la mateixa universitat, així com per a l'adjudicació de les places reservades a estudiants de distinta universitat, el consell de govern de cada universitat podrà establir quines ensenyances cursades atorguen prioritat per a l'admissió. El dit acord haurà de fer-se públic prèviament a l'inici del procés. En cap cas podrà quedar vacant cap plaça si hi ha aspirants a estes.
d) Per a la valoració de les sol·licituds, les universitats prendran la mitjana de l'expedient acadèmic dels estudis de primer cicle que s'adduïxen com a requisit previ a l'accés. Les universitats, per mitjà dels seus consells de govern, podran tindre en compte altres aspectes curriculars per a estudiants de la mateixa universitat i podran aplicar els coeficients correctors previstos en l'article 12.e), últim paràgraf, del Reial Decret 69/2000, de 21 de gener.
DISPOSICIÓ ADDICIONAL
Única. Habilitació per a la interpretació de la present norma
Les qüestions interpretatives que puguen sorgir en l'aplicació de la present orde seran resoltes per la Comissió Gestora dels processos d'accés i preinscripció universitària.
DISPOSICIÓ FINAL
Única. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
València, 2 de juny de 2010
El conseller d'Educació,
ALEJANDRO FONT DE MORA TURÓN


Còpia Permalink ELI